**ΕΝΩΠΙΟΝ ΠΑΝΤΟΣ ΑΡΜΟΔΙΟΥ ΔΙΚΑΣΤΗΡΙΟΥ ΚΑΙ ΑΡΧΗΣ**

**ΕΞΩΔΙΚΗ ΔΗΛΩΣΗ-ΓΝΩΣΤΟΠΟΙΗΣΗ-ΠΡΟΣΚΛΗΣΗ**

1. Του πρωτοβάθμιου συνδικαλιστικού σωματείου με την επωνυμία **«Σύλλογος Εργαζομένων στις Δ.Ο.Υ. Ν. Αττικής & Κυκλάδων»**, το οποίο εδρεύει στην Αθήνα, οδός Πανεπιστημίου αρ. 20, όπως νόμιμα εκπροσωπείται
2. Του πρωτοβάθμιου συνδικαλιστικού σωματείου με την επωνυμία **«Σύλλογος Υπαλλήλων Γενικού Λογιστηρίου του Κράτους»**, το οποίο εδρεύει στην Αθήνα, οδός Πανεπιστημίου αριθμ. 37, όπως νόμιμα εκπροσωπείται.
3. Του πρωτοβάθμιου συνδικαλιστικού σωματείου με την επωνυμία **«Ένωση Τελωνειακών Υπαλλήλων της 1ης Τελωνειακής Περιφέρειας»**, το οποίο εδρεύει στην Αθήνα, οδός Ακαδημίας αριθμ. 4, όπως νόμιμα εκπροσωπείται.

**Προς**

Τον Υπουργό Οικονομικών κ. Ευκλείδη Τσακαλώτο, που κατοικοεδρεύει στην Αθήνα στην οδό Νίκης αρ. 2

**ΚΟΙΝΟΠΟΙΗΣΗ**

1. Προς τον Αναπληρωτή Υπουργό Οικονομικών, κ. Τρύφωνα Αλεξιάδη, κατοικοεδρεύοντα στην Αθήνα, οδός Καραγιώργη Σερβίας αριθμ. 10
2. Προς τον Αναπληρωτή Υπουργό Οικονομικών, κ. Γεώργιο Χουλιαράκη, κατοικοεδρεύοντα στην Αθήνα, οδός Νίκης αριθμ. 2.
3. Προς τον Γενικό Γραμματέα Δημοσίων Εσόδων κ. Ιωάννη Μπάκα, κατοικοεδρεύοντα στην Αθήνα, οδός Καραγιώργη Σερβίας αριθμ. 10

\*\*\*\*\*\*\*\*\*

Κατόπιν συνάντησης που είχε το προεδρείο των πρώτων από εμάς, του Συλλόγου Εργαζομένων στις Δ.Ο.Υ. Ν. Αττικής & Κυκλάδων, με τον αναπληρωτή υπουργό Οικονομικών κ. Αλεξιάδη ενημερωθήκαμε ότι επίκειται η μεταστέγαση υπηρεσιών που ανήκουν στο Υπουργείο Οικονομικών στο κτίριο που πριν από χρόνια και για τελευταία φορά στεγαζόταν οι αποθήκες της καπνοβιομηχανίας «Κεράνης» στην περιοχή του Αγίου Ιωάννη Ρέντη. Το συγκεκριμένο θέμα, όπως πολύ καλά γνωρίζετε, είχε ανακινηθεί πάλι τα τέλη του 2011 και στις αρχές του 2012.

Την παραπάνω περίοδο, με από κοινού ενέργειες με την «Ομοσπονδία Εφοριακών», την «Ομοσπονδία Τελωνιακών Υπαλλήλων Ελλάδος» και την «Ομοσπονδία Συλλόγων του Υπουργείου Οικονομικών» είχαμε εκφράσει την αντίθεσή μας στον τότε υπουργό Οικονομικών κ. Βενιζέλο, αναδεικνύοντας ταυτόχρονα προβλήματα και πτυχές της συγκεκριμένης υπόθεσης που οδήγησαν τελικά στην ακύρωση του σχεδίου μεταστέγασης των υπηρεσιών μας στο κτίριο «Κεράνης».

Δεδομένου λοιπόν ότι τα θέμα επανέρχεται, θεωρούμε σκόπιμο να αναφέρουμε τα παρακάτω, επαναλαμβάνοντας ταυτόχρονα τις πάγιες θέσεις των Συλλόγων μας.

Το εν λόγω κτίριο βρίσκεται στην οδό Θηβών αρ. 196-198 στην περιοχή του Αγίου Ιωάννη Ρέντη και για τη μετατροπή του από βιομηχανικό σε κτίριο Δημόσιας Διοίκησης εκδόθηκε η υπ’ αριθμ. 550/1998 άδεια οικοδομής. Το θέμα στέγασης στο κτίριο Κεράνης Δημόσιων Υπηρεσιών, έχει έρθει στην επιφάνεια απ’ το έτος 2006, όπου είχε κατά σειρά προγραμματιστεί η μεταφορά υπηρεσιών του ΥΠΕΧΩΔΕ, του Υπουργείου Πολιτισμού και του Υπουργείου Εργασίας. Σχέδια τα οποία τελικά δεν προχώρησαν μετά τις έντονες αντιδράσεις των εργαζομένων και την αδυναμία των αρμόδιων υπηρεσιών να δώσουν τις απαραίτητες εγγυήσεις για την ασφάλεια του κτιρίου αλλά και απαντήσεις σε ερωτήματα που σχετίζονται με την καταλληλότητα του κτιρίου, τη δυνατότητα πρόσβασης σε αυτό των χιλιάδων εργαζόμενων και επισκεπτών κλπ. Αξίζει πιστεύουμε να τονιστεί ότι οι αντιδράσεις των εργαζομένων στα σχέδια των τότε κυβερνήσεων και τα ερωτήματα που έθεταν για την ασφάλεια και την καταλληλότητα του κτιρίου, οδήγησαν την αρμόδια Διεύθυνση Πολεοδομίας Πειραιά στην αναθεώρηση των αδειών οικοδομής και συγκεκριμένα στην 165/2006 και 3/2008, προφανώς για να γίνουν νέες παρεμβάσεις στο κτίριο, γεγονός που αποδεικνύει ότι η αρχική βεβαιότητα των υπευθύνων για την ασφάλεια και την καταλληλότητα του κτιρίου, μάλλον δεν ήταν βάσιμη.

Την ίδια κατάληξη είχε και η προσπάθεια που ξεκίνησε το 2013, για τη μεταστέγαση στο συγκεκριμένο κτίριο, των δικαστηρίων του Πειραιά, προσπάθεια η οποία επίσης δεν προχώρησε λόγο προφανώς προβλημάτων που ανέκυψαν σε σχέση με την καταλληλότητας του κτιρίου.

Θα πρέπει επίσης να αναφερθεί ότι το συγκεκριμένο κτίριο συμπεριλαμβάνεται στα 28 ακίνητα που το δημόσιου εκποίησε με την υποχρέωση της επανενοικίασής του για τη στέγαση δημόσιων υπηρεσιών, με προσδιορισμένο εξ αρχής το ύψος του ενοικίου. Το ύψος δε αυτού του ενοικίου έχει προσδιοριστεί στις 220.000 ευρώ μηνιαίως, όπως μας ενημέρωσε ο Αναπληρωτής Υπουργός σε πρόσφατη συνάντησή μας, στην οποία συνάντηση επιβεβαιώθηκε επίσης ότι βρίσκεται σε εξέλιξη εισαγγελική έρευνα για τη νομιμότητα της σύμβασης πώλησης και επανενοικίασης του κτιρίου και το κατά πόσο αυτή είναι επ’ ωφελεία του Δημοσίου.

Σε κάθε περίπτωση η μέχρι τώρα πορεία της υπόθεσης, δείχνει πως η πολιτική απόφαση για τη μεταστέγαση των υπηρεσιών του Υπουργείου Οικονομικών έχει ήδη ληφθεί, χωρίς μάλιστα να έχουμε ενημερωθεί για όλα τα ζητήματα που σχετίζονται με την ασφάλεια και την καταλληλότητα του κτιρίου και χωρίς να έχουν απαντηθεί ερωτήματα που από το 2011 έχουν τεθεί υπόψη του Υπουργείου σας. Μάλιστα και η απάντηση του Αναπληρωτή Υπουργού Οικονομικών στην πρόσφατη συνάντησή του προεδρείου των πρώτων από εμάς, περί αδυναμίας, λόγο έλλειψης αρμοδιότητας, να ζητήσει και να διερευνήσει ζητήματα ασφάλειας του κτιρίου (πριν αυτό περάσει και επίσημα στην αρμοδιότητά του), μάλλον εντείνουν παρά περιορίζουν τις ανησυχίες μας.

Είναι όμως αυτονόητο, ότι έχουμε κάθε δικαίωμα να ενημερωθούμε και να μας παρασχεθούν όλα τα έγγραφα που αποδεικνύουν την ασφάλεια και την καταλληλότητα του κτιρίου. Έχουμε υποχρέωση απέναντι στους χιλιάδες εργαζόμενους που εκπροσωπούμε και οι οποίοι σχεδιάζεται να μεταφερθούν στο συγκεκριμένο κτίριο, να απαιτήσουμε και να λάβουμε κάθε ενημέρωση για τους λόγους ακύρωσης προηγούμενων μετακινήσεων, για το αν είχαν εντοπιστεί ζητήματα ακαταλληλότητας του κτιρίου και αν ναι, τι είδους παρεμβάσεις έγιναν προκειμένου αυτά να αντιμετωπιστούν.

Επειδή δεν κατανοούμε για ποιο λόγο δε μας γνωστοποιείτε με έγγραφα την πραγματική κατάσταση του προαναφερόμενου κτιρίου.

**ΣΑΣ ΚΑΛΟΥΜΕ**

* Επιτέλους να ενημερωθούμε άμεσα για την πραγματική κατάσταση του κτιρίου που βρίσκεται στον Άγιο Ιωάννη Ρέντη και επί της οδού Θηβών αρ. 196-198 και στο οποίο στεγαζόταν παλιά η αποθήκη του ΚΕΡΑΝΗ.
* Ζητάμε άμεσα να λάβουμε γνώση του πλήρη φακέλου που έχει συσταθεί και καταδεικνύει την καταλληλότητα από πολεοδομική άποψη του κτιρίου και συγκεκριμένα να μας γνωστοποιηθεί και να μας δοθούν όλα τα πιστοποιητικά από την αρμόδια Πολεοδομική Υπηρεσία με όλες τις άδειες και αναθεωρήσεις καθώς και το πιστοποιητικό της Πυροσβεστικής Υπηρεσίας που εγκρίνει τον αριθμό των εργαζομένων και γραφείων που σχεδιάζει το Υπουργείο.
* Να μας γνωστοποιήσετε τους λόγους της μη μετεγκατάστασης των υπηρεσιών των υπουργείων ΠΕΧΩΔΕ, Πολιτισμού και Εργασίας, καθώς και των πολιτικών Δικαστηρίων του Πειραιά.

Όλες αυτές οι γνωστοποιήσεις να γίνουν εντός δέκα (10) ημερών από τη λήψη της παρούσας.

**ΣΑΣ ΓΝΩΣΤΟΠΟΙΟΥΜΕ**

Για ακόμα μία φορά πως δε θα επιτρέψουμε τη μεταστέγαση των υπηρεσιών του Υπουργείου Οικονομικών, εάν δεν υπάρξουν όλες οι εγγυήσεις για την υγιεινή και ασφάλεια των εργαζομένων σε αυτό.

**ΖΗΤΟΥΜΕ**

Για ακόμα μια φορά **Απόλυτη διαφάνεια** στο θέμα της μεταστέγασης και **σας καλούμε** και πάλι σε ειλικρινή και ουσιαστικό διάλογο μαζί μας, ελπίζοντας αυτή την φορά στην άμεση και θετική ανταπόκρισή σας, διαφορετικά θα μας βρείτε σύσσωμους απέναντί σας.

**Και επιφυλασσόμαστε ρητώς** για την άσκηση από μέρους μας κάθε νόμιμου δικαιώματος, μετερχόμενοι κάθε ένδικο βοήθημα ή μέσο κριθεί αναγκαίο, εναντίον όποιου υπηρεσιακού ή πολιτικού στελέχους υπογράψει οποιοδήποτε έγγραφο για τη μεταστέγαση στο συγκεκριμένο κτίριο, εάν συνεπεία αυτής προκληθεί τραυματισμός ή οποιοδήποτε άλλο σοβαρό πρόβλημα υγείας σε συνάδελφό μας, που θα εργάζεται εκεί.

Με την επιφύλαξη παντός νομίμου δικαιώματός μας, αρμόδιος δικαστικός επιμελητής παραγγέλλεται να επιδώσει νομίμως την παρούσα εξώδικη δήλωση σε αυτούς, προς τους οποίους απευθύνεται, προς γνώση τους και για τις νόμιμες συνέπειες, αντιγράφοντας το περιεχόμενο αυτής, ως έχει, στην έκθεση επιδόσεώς του.

**Αθήνα 15/1/2016**

**ΓΙΑ ΤΟ Δ.Σ. ΤΟΥ ΣΩΜΑΤΕΙΟΥ**

**«Σύλλογος Εργαζομένων στις Δ.Ο.Υ. Ν. Αττικής & Κυκλάδων»**

**Ο ΠΡΟΕΔΡΟΣ Ο ΟΡΓ. ΓΡΑΜΜΑΤΕΑΣ**

**Δημήτριος Μέρκος Σταύρος Χρηστάκος**

**ΓΙΑ ΤΟ Δ.Σ. ΤΟΥ ΣΩΜΑΤΕΙΟΥ**

**«Σύλλογος Υπαλλήλων Γενικού Λογιστηρίου του Κράτους»**

**ΤΑ ΜΕΛΗ ΤΟΥ**

**Γεώργιος Μέσκος Αθανάσιος Γλύκος Παναγιώτα Κάππου**

**ΓΙΑ ΤΟ Δ.Σ. ΤΟΥ ΣΩΜΑΤΕΙΟΥ**

**«Ένωση Τελωνειακών Υπαλλήλων της 1ης Τελωνειακής Περιφέρειας»**

**Ο ΠΡΟΕΔΡΟΣ Ο ΓΕΝ. ΓΡΑΜΜΑΤΕΑΣ**

**Φίλιππος Μπέλμπας Κυριάκος Μητσέας**